Der var noget dybt oprørende, provokerende og ubehageligt ved det fremragende teaterstykke – ’Disgraced’ på Edison Teatret på Frederiksberg – som jeg så i weekenden, fordi forestillingen simpelthen ryster den tolerance, jeg selv besidder:

»Det, som I ikke forstår«, udbryder Amir Kapoor, den pakistansk-amerikanske advokat, der er stykkets hovedperson, og som har brugt hele livet på at lægge afstand til islam, »er, at hadet til jer, til Vesten, er så indgroet i mine knogler, at det ikke er til at slippe af med«.

Kapoor, stærk spillet af Janus Nabil Bakrawi, har drukket sig fuld under den parmiddag i en eksklusiv lejlighed i New York, som er forestillingens omdrejningspunkt. Ud over Kapoor er tre andre gæster med i denne eksplosive, multikulturelle middag: Hans hustru, den naive hvide kunstner; en jødisk, storbysmart galleriejer; og en sort, kvindelig advokatkollega.